## Habitatge continua amb el registre de sol·licituds per a les ajudes a rehabilitació i millora de l’eficiència energètica i l’accessibilitat

*** El termini per a presentar les sol·licituds conclou el 28 de desembre de 2023
* Els programes de rehabilitació i millora de l’eficiència energètica i l'accessibilitat són compatibles entre si a l’hora de sol·licitar les ajudes**

La Vicepresidència Segona i Conselleria de Serveis Socials, Igualtat i Habitatge manté obert el termini per a la presentació de sol·licituds per a les ajudes a la rehabilitació i la millora de l’eficiència energètica i la millora de l’accessibilitat en habitatges.

L’objectiu de les ajudes europees a la rehabilitació i la millora de l’eficiència energètica, que engloben les ajudes a escala d’edifici i a escala d’habitatge; les ajudes a l’elaboració del llibre d’edifici existent per a la rehabilitació i per a la redacció de projectes de rehabilitació, és la subvenció d’obres o actuacions en els edificis residencials tant en espais urbans i rurals, com en edificis de tipologia residencial col·lectiu i en habitatges unifamiliars i plurifamiliars que tinguen acreditada una millora de l’eficiència energètica.

Addicionalment, hi ha una ajuda complementària a la rehabilitació a escala d’edifici per a la retirada de residus d’amiant, així com una ajuda de la Generalitat per motius de vulnerabilitat.

Així mateix, la finalitat de les subvencions a l’accessibilitat és el finançament d’actuacions de millora en l’accés a habitatges de municipis de la Comunitat Valenciana que intervinguen en els elements comuns d’edificis d’habitatges de tipologia residencial col·lectiva.

Concretament, aquestes ajudes a l’accessibilitat poden ser sol·licitades per les comunitats de propietaris i propietàries, les cooperatives o les i els propietaris únics, i les administracions públiques.

**Termini i forma de presentació**

El termini per a la presentació d’instàncies de tots els programes d’aquestes ajudes conclou el 28 de desembre de 2023.

Igualment, el termini per a sol·licitar la inscripció com a gestor o agent de la rehabilitació en els registres corresponents conclou el 21 de desembre de 2023.

A més, la presentació i el procediment de tramitació seran preferentment telemàtics i en cas que siguen sol·licituds provinents de comunitats de propietaris, serà obligatori fer-ho a través de gestors i agents de la rehabilitació.

**Condicions de les ajudes**

El total dels programes segueix el procediment de concessió de concurrència competitiva.

Pel que fa a les ajudes de millora de l’accessibilitat en habitatges, les obres podran estar iniciades abans de la sol·licitud d’ajudes, però la data d’inici sempre serà posterior a l’1 de gener de 2022 i no hauran d’estar finalitzades en el moment de la petició. També s’exigeix l’Informe d’avaluació d’edificis (IEEV.CV) i que els habitatges constituïsquen el domicili habitual dels seus propietaris o arrendataris en el moment de realitzar la petició de la subvenció.

Les subvencions a l’accessibilitat en els habitatges són compatibles amb les ajudes referents a les actuacions de rehabilitació d’edificis, millora de l’eficiència energètica en habitatges o elaboració del llibre d’edifici existent per a la rehabilitació.

D’altra banda, els requisits per a la concessió d’ajudes en l’àmbit d’edifici recullen l’acord del total de la comunitat de propietaris en residència col·lectiva, que almenys el 50 % de la seua superfície construïda tinga ús residencial d’habitatge i que s’obtinga almenys una reducció del 30 % en l’indicador de consum d’energia primària no renovable mitjançant certificat. A més, les obres a executar, o executades, seran subvencionables sempre que es concloguen posteriorment a l’11 d’abril de 2022.

En les actuacions referides a les ajudes a l’elaboració del llibre de l’edifici i la redacció de projectes s’indica com a condició que els edificis han d’estar acabats abans de l’any 2000.

Fecha: 20/08/2023